**Heming er ny CLAAS traktorsjef**

Startet som salgs- og produktsjef 6. august.

Heming Kornstad (30) er ansatt som ny salgs- og produktsjef for CLAAS traktor hos Norwegian Agro Machinery. Kornstad er opprinnelig fra gård i Trysil, men bor nå i Nannestad. Han er utdannet innen teknologiledelse, og kommer fra en produktsjefstilling hos A-K maskiner.

– Jeg gleder meg til å begynne i teamet til Norwegian Agro Machinery og ser fram til å bli kjent med nye kolleger, leverandører og ta fatt på nye utfordringer. CLAAS traktor har hatt en positiv utvikling her i landet, og mitt mål er å bidra til at den utviklingen fortsetter, og at vi når målene vi setter sammen med våre dyktige forhandlere, sier Kornstad.

I stillingen som salgs- og produktsjef blir Heming et viktig bindeledd mellom landets 25 CLAAS forhandlere, og fabrikken i Le Mans i Frankrike.

– Heming vil den kommende tid bli utdannet hos CLAAS i Tyskland og Frankrike, med særlig fokus på produktkunnskap og rådgivning, forteller Michael Husfeldt, administrerende direktør hos Norwegian Agro Machinery.

– Espen Syljuåsen, som hittil har hatt ansvaret for både CLAAS traktorer, markedsføring og kommunikasjon i Norwegian Agro Machinery, fortsetter heretter 100% i markedsføring og kommunikasjon, for å styrke markedsføringen av alle varemerker i Norwegian Agro Machinery, avslutter Husfeldt.

***Om CLAAS***

*CLAAS er et familieselskap etablert i 1913, og er en av verdens ledende produsenter av landbruksmaskiner. Selskapet har hovedkontor i Harsewinkel i Tyskland, og er markedsleder på det europeiske markedet med sine skurtreskere. CLAAS er verdensledende i en annen stor produktgruppe, nemlig selvgående finsnittere. CLAAS er også en av de største landbruksmaskinprodusentene i verden med traktorer, ballepresser og grashøstingsmaskiner. CLAAS's produktportefølje omfatter også det nyeste innen informasjonsteknologi for landbruket. CLAAS sysselsetter over 10 900 mennesker over hele verden og genererte en omsetning på 3,7 milliarder euro i regnskapsåret 2017.*

***Om Norwegian Agro Machinery***

*Norwegian Agro Machinery står for importen av CLAAS traktorer og høstemaskiner, samt redskaper fra merkene Lemken, Horsch, Bogballe, Multiva, Göweil, Conor, Samson, Stark og Snowline. Norwegian Agro Machinery er et datterselskap av det danske felleskjøpet Danish Agro. Hovedkontoret på Gardermoen skal samle de nasjonale aktivitetene i selskapet. Altså slikt som import, markedsføring, produktstøtte, serviceorganisering og reservedelshandtering.*